ના, એવું પણ નથી. સાચી વાત તો એ છે કે વર્ષ સારું જવું કે ખરાબ, એ બાહ્ય ઘટના કરતાં આંતરિક સ્થિતિ અને સમજ પર વધારે આધારિત છે. કેલેન્ડરનાં તારીખિયાં ફરતાં જાય, દિવસો ઘટતા જાય, માટે સુખ-દુઃખ વધતું-ઘટતું નથી. સુખનો આધાર ધન-ફર્નિચર-પાસબૂક-સફળતા… કશા પર નથી. સુખ તો વ્યક્તિગત માનસિક ઘટના છે. તેને 2001…. 2010…. 2015…. કશા સાથે સંબંધ નથી. ગરીબો માટે તો સ્પષ્ટ કહી ન શકાય, પણ જેઓ ઠીક ઠીક સુખી મધ્યમ વર્ગના કે ધનવાન છે, તેમના માટે સુખી થવું અઘરું નથી. તે માટે પ્રથમ ખ્યાલ એ રાખવાનો છે કે સુખ બહાર નથી, અંદર છે- પોતાનામાં છે. બહાર ખડકલો વધે-ઘરમાં કે પાસબૂકમાં- તેથી સુખ વધતું નથી. અથવા ઝૂંપડીમાં રહેવું પડે કે સાધનોનો અભાવ હોય તો સુખ ઘટતું નથી. જો સ્વયંમાં સ્થિરતા હોય, સમજ હોય, વ્યક્તિ પોતાની ચેતનામાં સ્થિત હોય, તો તે ગમે ત્યાં હોય, ગમે તે સ્થિતિમાં હોય, તે સુખી જ રહેવાની. એટલે, સફળ વ્યક્તિ એ છે કે જેણે સ્વયંનો ખ્યાલ મેળવી લીધો છે. ધનવાન એ છે જેને આંતરિક ધન મળી ગયું છે. પ્રગતિશીલ એ છે જેણે બાહ્યથી આંતરિક તરફ ગતિ કરવી શરૂ કરી દીધી છે. વાત ‘સમજ’ની છે. સમજ બહાર દોડવાની ના નથી પાડતી, પણ તે પહેલાં મૂળને સમજી લેવાનું રહે છે. જેમ ક્રિકેટમાં રમવા જતા પહેલાં બેટ્સમેન પેડ્ઝ અને ગ્લોવ્ઝ પહેરી લે છે, જેથી રમતી વખતે દડાની ચોટ ન વાગે. તે જ રીતે ગમે તે કામ કરવા જતી વ્યક્તિ જો સમજનાં પેડ પહેરી લે તો તેને આઘાત-પ્રત્યાઘાત-લાલચ-મોહના દડા વાગશે નહીં. ભલે ને ગમે તેટલા જોરથી પછડાય, પણ તે હસ્યા કરશે. ઈચ્છા થશે ત્યારે ‘રિટાયર’ થઈ જશે- ભલે ગમે તેટલી સારી રમત રમતો હોય.